ORDE do 30 de maio de 2011 de aprobación definitiva da modificación puntual n.º 5 das normas subsidiarias de planeamento do Concello de Soutomaior.
Consellería de Medio Ambiente, Territorio e Infraestruturas — III. Outras disposicións — 24/06/2011

O Concello de Soutomaior remite o expediente de modificación puntual n.º 5 das normas subsidiarias de planeamento para a súa aprobación definitiva, conforme o establecido no artigo 85.7 da Lei 9/2002, do 30 de decembro, de ordenación urbanística e protección do medio rural de Galicia.
1. Antecedentes.
I.1. O Concello de Soutomaior dispón, actualmente vixentes, dunhas normas subsidiarias de planeamento municipal aprobadas definitivamente o 14.11.1989.
I.2. Recibiuse o expediente foliado e dilixenciado, co documento de inicio para avaliación ambiental estratéxica que baseou a decisión da Secretaría Xeral de Calidade e Avaliación Ambiental do 30.8.2010 pola que se declara a non necesidade de someter a avaliación ambiental estratéxica a modificación puntual n.º 5 das normas subsidiarias de planeamento do Concello de Soutomaior.
I.3. Constan no expediente os informes favorables á modificación puntual 5 emitidos pola arquitecta municipal o 22.9.2011 e pola secretaria o 24.9.2011.
I.4. Na sesión de 30.9.2010, o Pleno do Concello aproba inicialmente a MP 5 e acorda a exposición pública polo prazo dun mes e recadar os informes sectoriais necesarios.
I.5. Os concellos de Pontevedra (16.11.2010) e Redondela (26.11.2010) non formulan obxeccións á modificación puntual proxectada.
I.6. O organismo autónomo Augas de Galicia emitiu informe favorable con data do 29.11.2010.
I.7. A Dirección Xeral de Infraestruturas da Consellería de Medio Ambiente, Territorio e Infraestruturas con data do 14.1.2011 emitiu informe favorable.
I.8. A Dirección Xeral de Aviación Civil do Ministerio de Fomento (20.1.2011) e a Secretaría de Estado de Telecomunicacións do Ministerio de Industria, Turismo e Comercio (3.2.2011) informan de que non existen observacións que formular.
I.9. Formuláronse dúas alegacións presentadas por Eulogio Abeleira Cabaleiro e Estefanía López Freire con datas do 18.12.2010 e 22.12.2010. Estas alegacións desestimáronse con base nos informes emitidos pola arquitecta municipal e polo letrado con datas do 25.2.2011 e 11.3.2011.
I.10. O Pleno do Concello, con data do 31.3.2011 aproba provisionalmente a modificación puntual n.º 5 das normas subsidiarias de planeamento municipal.
2. Análise e consideracións.
Unha vez analizada a documentación do expediente e o seu propio contido, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, cómpre sinalar:
II.1. As alteracións propostas nesta modificación puntual n.º 5 non implican reclasificación de solo nin incremento da intensidade de uso; tampouco supoñen alteración dos sistemas xerais previstos nas normas subsidiarias municipais vixentes.
Xa que logo, e de acordo co establecido no artigo 93.4 da LOUG, non é necesario obter o informe previo á aprobación inicial a que fai referencia o artigo 85.1 da LOUGA.
II.2. O obxecto da modificación puntual consiste nunha nova definición das normas de edificación recollidas nas normas subsidiarias de planeamento, no tocante unicamente a aspectos formais:
● Nova formalización das ventás de cuberta.
● Nova definición das pendentes de cuberta, posibilitando cubertas con menores pendentes; en solo urbano, desde a mínima que permita o sistema construtivo ata 45º; e en solo de núcleo rural desde os 22,5.º ata 45.º.
● Nova formalización dos corpos voados, permitindo que a superficie acristalada, antes dun mínimo do 80% da fachada voada, pase a ser unicamente dun 20%.
● En fachadas ábrese a posibilidade de colocar máis dun material, recomendando en todo caso un tratamento sinxelo dela.
II.3. Examinado o proxecto de modificación puntual n.º 5 das normas subsidiarias de planeamento do Concello de Soutomaior, en canto ás competencias urbanísticas autonómicas non se observa inconveniente para a súa aprobación definitiva.
De conformidade cos artigos 89 e 93.4 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
3. Resolución.
Visto canto antecede, resolvo:
1.º De acordo co punto 7 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual n.º 5 das normas subsidiarias de planeamento do Concello de Soutomaior.
2.º Contra esta orde cabe interpoñer recurso contencioso-administrativo, ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3.º De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases do réxime local, o concello deberá publicar no
BOP
da provincia a normativa e ordenanzas da modificación aprobada definitivamente.
4.º Notifíquese esta orde ao concello e publíquese no
Diario Oficial de Galicia
.
Santiago de Compostela, 30 de maio de 2011.